**Arm** on puolijohteiden ja ohjelmistojen suunnitteluyhtiö, jonka omistaa SoftBank Group. Yhtiön päämaja sijaitsee Cambridgessä Britanniassa. Yhtiön historia juontaa Acorn Computers -yritykseen.

Yhtiön tunnetuin tuote on ARM-suoritin.
Lyhenne *ARM* esiintyi ensi kerran vuonna 1983 ja tarkoitti *Acorn RISC Machine*. Suoritinta käytettiin ensi kerran Acorn Archimedes -tietokoneessa.
Yhtiö ei itse valmista suorittimia vaan lisensoi immateriaalioikeuden.

Yhtiöllä on 6 500 työntekijää, joista 3 000 henkilöä Yhdistyneessä kuningaskunnassa.

Historia
--------

Yhtiö on perustettu marraskuussa 1990 nimellä **Advanced RISC Machines** Acorn Computersin, Apple Computerin ja VLSI Technologyn yhteisyrityksenä. Acorn siirsi uuteen yritykseen kaksitoista työntekijää ja ARM-suorittimen immateriaalioikeudet, VLSI toi yritykseen tietoja ja työkaluja ja Apple rahoitti yritystä. Alkuvuodesta 1991 yrityksen ensimmäiseksi toimitusjohtajaksi tuli Robin Saxby, joka perusti liiketoimintamallin tekniikan lisensoitiin ja rojalteihin. Kilpailevat RISC-suorittimet oli suunnattu tehokkaisiin työasemiin ja Saxby tähtäsi sen sijaan sulautettuihin järjestelmiin.

Yrityksen ensimmäinen uusi tuote oli ARM6, joka oli seuraaja ARM3:lle. ARM6 valmistettiin 0,8 mikrometrin prosessilla ja se toimi 20 megahertsin kellotaajuudella. Apple Newtonia varten ARM610-suorittimessa oli mukana myös muistinhallintayksikkö ja välimuistia.
Samaan aikaan yritys julkaisi vanhempaan ARM3:een perustuvan ARM250-suorittimen, jossa oli mukana Acorn Archimedes -koneen apupiirejä: muistiohjain, IO-ohjain sekä videopiiri. ARM250 oli järjestelmäpiiri, jolle ei vielä ollut paljon markkinoita, mutta se teki Archimedes-tietokoneesta halvemman valmistaa.

Vuonna 1993 julkaistu Apple Newton oli Applelle floppi, joka myi 60 000 kappaletta, mutta ARMille se tarkoitti 20 dollaria rojaltia jokaista piiriä kohden. Nokia oli kehittämässä mobiililaitteita, mutta rajallinen muistikapasiteetti oli niissä ongelma, jonka vuoksi ARM kehitti 32-bittisestä suorittimesta yksinkertaistettuja 16-bittisiä käskyjä käyttävän *Thumb*-version sekä uuden ARM7-ytimen. Myös Texas Instruments kiinnostui ARMista voidakseen valmistaa piirejä Nokialle. ARM7:stä tuli menestys, jonka myötä yrityksellä oli uskottavuutta ja se teki useita uusia sopimuksia elektroniikkateollisuuden kanssa. ARM-suorittimien lisenssit tulivat yrityksille halvemmaksi kuin omien insinöörien käyttämisen ja suorittimet olivat nopeita, helppoja valmistaa ja käyttivät vain vähän virtaa. Lisäksi ARM toimi yhteistyössä niitä käyttävien yritysten kanssa suunnitellen muokattuja versioita näiden yrityksien tarpeisiin.

Vuonna 1998 yhtiön nimeksi muutettiin **ARM Holdings**.

Vuonna 2013 yhtiö oli kolmanneksi suurin grafiikkasuorittimien toimittaja Qualcommin ja Imagination Technologiesin jälkeen.

Vuonna 2016 Softbank hankki ARM Holdingsin 31 miljardilla dollarilla.
Vuonna 2017 yhtiö muutti nimeksi Arm ja julkaisi uuden logon, jossa nimi on kirjoitettu pienaakkosilla.

Syyskuussa 2020 Nvidia ja SoftBank ilmoittivat Nvidian ostavan Arm-yhtiön SoftBankiltä 40 miljardin dollarin hinnalla.
Helmikuussa 2022 kauppa Nvidialle peruuntui johtuen kilpailuviranomaisten huolesta vaikutuksesta kilpailulle.

Elokuussa 2023 Arm teki hakemuksen Nasdaqiin osakeannin järjestämiseksi. 14. syyskuuta 2023 alkaneessa osakeannissa yhden osakkeen hinnaksi merkittiin 51 dollaria, jonka mukaan yhtiön arvo olisi 54,5 miljardia dollaria. Listautumisen jälkeen yhtiön Paul Williamson on kertonut yhtiön aikovan panostaa entistä valmiimpien suorittimien tarjoamiseen asiakkaille. Yhtiön toiminnan perusta on ollut käskykannan ja ytimien suunnitelmien lisensoinnissa, mutta valmiiseen suorittimeen tarvitaan myös muun muassa muistiohjain ja IO-toiminnallisuus, sekä sovelluskohteen mukaan muita toimintoja.

Markkinaosuus
-------------

Yhtiö on dominoiva älypuhelinten piirien suunnittelijana, mutta kasvu sillä alalla on hidastunut.
Softbankin ostettua yhtiön uusi strategia painotti esineiden internet -käyttöä (IoT) palvelinmarkkinoiden kustannuksella: vuodesta 2015 vuoteen 2019 yhtiön panostus kehitykseen kasvoi 716 miljoonasta dollarista 1,6 miljardiin dollariin kun samaan aikaan liikevaihto kasvoi 20 prosenttia 1,9 miljardiin dollariin ja voitto-osuus putosi 70 prosenttia 276 miljoonaan dollariin. Aiemmin Softbank arvioi IoT-markkinoiden kasvua suuremmaksi ja palvelinmarkkinoiden kasvua pienemmäksi kuin sen myöhemmissä arvioissa.

Tuotteet
--------

* ARM-suoritin
* Mali-grafiikkasuoritin

Lähteet
-------

1. 1 2  Arm Holdings: what is it and does its sale to Nvidia matter? *theguardian.com*.  14.9.2020. Viitattu 9.10.2020. (englanniksi)
2. ↑  Mark Sweney: Nvidia’s $40bn takeover of UK chip designer Arm collapses *theguardian.com*.  8.2.2022. Viitattu 12.2.2022. (englanniksi)
3. ↑  Jonathan Weber: Apple to Join Acorn, VLSI in Chip-Making Venture  28.11.1990.  Arkistoitu. Viitattu 1.12.2022. (englanniksi)
4. 1 2 3 4 5 6  Jeremy Reimer: A history of ARM, part 2: Everything starts to come together *arstechnica.com*.  21.11.2022. Viitattu 1.12.2022. (englanniksi)
5. ↑  Acorn Group and Apple Computer Dedicate Joint Venture to Transform IT in UK Education *poppyfields.net*. Viitattu 12.3.2020. (englanniksi)
6. ↑  FORM 20-F *sec.gov*.  "In 1998, the Company re-registered as a public company under the name ARM Holdings plc when it completed its initial public offering of shares and listed its shares for trading on the London Stock Exchange and for quotation on the Nasdaq National Market." Viitattu 12.2.2022. (englanniksi)
7. ↑  ARM Closes in on Imagination in GPU Shipments EE Times. Viitattu 26.1.2017.
8. ↑  Tom Warren: SoftBank completes $31 billion acquisition of ARM *theverge.com*.  5.9.2016. Viitattu 12.2.2022. (englanniksi)
9. ↑  Eric Brown: Chip IP designer ARM becomes "Arm" — or is it arm? *linuxgizmos.com*.  7.8.2017. Viitattu 12.2.2022. (englanniksi)
10. ↑  Nvidia to acquire Arm for $40bn, promises to keep its licencing business alive *theregister.com*.  14.9.2020. Viitattu 14.9.2020. (englanniksi)
11. ↑  Paul Kunert: Arm's $66bn sale to Nvidia is off: Deal collapses after world's competition regulators raise concerns *theregister.com*.  8.2.2022. Viitattu 9.2.2022. (englanniksi)
12. ↑  Tobias Mann: It's official! Arm files for IPO on Nasdaq *theregister.com*.  21.8.2023. Viitattu 1.9.2023. (englanniksi)
13. ↑  Dan Robinson: Arm IPO kicks off today with CPU slinger valued at $54.5B *theregister.com*.  14.9.2023. Viitattu 15.9.2023. (englanniksi)
14. ↑  Tobias Mann: Post-IPO, Arm to push purpose-built almost-processors *theregister.com*.  15.9.2023. Viitattu 15.9.2023. (englanniksi)
15. 1 2 3  How SoftBank’s costly bet on the "Internet of things" backfired at Arm *arstechnica.com*.  15.2.2022. Viitattu 24.2.2022. (englanniksi)

Aiheesta muualla
----------------

* A Brief History of Arm: Part 1 (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:ARM Holdings